text: Mere rod i Carl Holst sag
  20 september 2015 kl. 04.47
  Der er nu flere indicier på, at Carl Holst har brugt sin personlige rådgiver til at føre valgkamp for sig.
  Ifølge Jyllands-Posten har Carl Holsts personlige rådgiver nemlig sendt flere læserbreve for Carl Holst under valgkampen.
  - Det er en væsentlig oplysning. Den styrker endnu mere, at der er noget rod i sagen, siger Sten Bønsing,lektor i forvaltningsret ved Aalborg Universitet til Jyllands-Posten.
  Tidligere har Carl Holst ellers benægtet, at hans skatteyder-betalte rådgiver har ført valgkampagne for Carl Holst.
  - Jeg mener ikke, han har ført valgkamp for mig. Han har løst nogle opgaver, som skulle løses, uanset om der var valgkamp eller ej, har Carl Holst sagt.
  Rådgiveren er ikke længere ansat i Region Syddanmark, men arbejder som spindoktor for Carl Holst.
  